అమెరికా వస్తువులు మరింత ప్రియం!
- ఎక్సైజ్‌ సుంకం పెంపునకు సర్కారు యోచన
- 'ట్రేడ్‌వార్‌'లో భాగంగా భారత్‌ సరికొత్త ఎత్తుగడ
న్యూఢిల్లీ: అమెరికా మొదలు పెట్ని వాణిజ్య యుద్ధ (ట్రేడ్‌వార్‌) క్రమంగా ముదురుతోంది. స్టీలు, అల్యూమినియం ఉత్పత్తులపై సుంకాలు పెంచడం ద్వారా వాణిజ్య యుద్ధానికి తెరలేపిన అమెరికాకు ప్రపంచ దేశాలు తనదైన రీతిలో కౌంటర్‌ ఇస్తున్నాయి. తాజాగా ఈ జాబితాలో భారత్‌ వచ్చి చేరింది. ట్రేడ్‌వార్‌లో అమెరికా సుంకాల పెంపు కారణంగా భారత్‌పై దాదాపు 241 మిలియన్‌ డాలర్ల భారం పడుతోంది. దీంతో అమెరికా చర్యకు దీటుగా ఇటు భారత్‌ కూడా ఆ ఉత్పత్తులపై సుంకాలు పెంచాలని భావిస్తోంది. ఈ మేరకు దాదాపు 30 ఉత్పత్తుల జాబితాను ప్రపంచ వాణిజ్య సంస్థకు (డబ్ల్యుటీవో) పంపింది. ఇందులో మోటార్‌ సైకిళ్లు, కాయధాన్యాలు,ఉక్కు, ఉక్కు ఉత్పత్తులు, బోరిక్‌ యాసిడ్‌, పప్పులు తదితర వస్తువులు ఉన్నాయి. వీటిపై కస్టమ్స్‌ సుంకాలను 50 శాతం వరకు పెంచనున్నట్లుగా భారత్‌ ప్రతిపాదనల్లో తెలిపింది.అలా జరిగితే భారత్‌లో అమెరికా నుంచి దిగుమతి అయ్యే వస్తువులు మరింత ప్రియమయ్యే అవకాశం ఉంది. ఈ ఏడాది మే నెలలో కూడా అమెరికా నుంచి దిగుమతి అయ్యే బాదం, ఆపిల్‌, మోటార్‌సైకిల్స్‌ వంటి 20 రకాల ఉత్పత్తులపై కూడా డ్యూటీలను 100 శాతం పెంచాలని భారత్‌ ప్రతిపాదించిన సంగతి తెలిసిందే. ఈ ఉత్పత్తులపై భారత్‌ ప్రతిపాదించిన అదనపు డ్యూటీలు 10 శాతం నుంచి 100 శాతం రేంజ్‌లో ఉన్నాయి. 800 సీసీ కంటే ఎక్కువ ఇంజిన్‌ సామర్థ్యం ఉన్న మోటార్‌ సైకిళ్లపై 50 శాతం డ్యూటీ, బాదంపై 20 శాతం, వాల్‌నట్స్‌పై 20 శాతం, ఆపిల్స్‌పై 25 శాతం డ్యూటీని భారత్‌ ప్రతిపాదించింది. భారత్‌ ప్రతీకార టారిఫ్‌లను విధించడం ఇదే మొదటిసారి. ఈ కొత్త సుంకాలు జూన్‌ 21 నుంచి అమల్లోకి రానున్నాయి. అమెరికా సుంకాల పెంపు కారణంగా భారత్‌పై పడుతున్న 241మిలియన్‌ డాలర్లకు సమానంగా అమెరికాపై భారం పడేవిధంగా భారత్‌ ఈ జాబితాను సిద్ధం చేసినట్లు తెలుస్తోంది. అమెరికా అధ్యక్షుడు డొనాల్డ్‌ ట్రంప్‌ ఈ ఏడాది మేలో స్టీలు, ఉక్కు దిగుమతులపై ఎక్కువ మొత్తంలో సుంకాలు విధిస్తూ నిర్ణయం తీసుకున్న సంగతి తెలిసిందే. ఈ నిర్ణయంతో ప్రపంచ దేశాల్లో అంతర్జాతీయ వాణిజ్య యుద్ధ భయాలు నెలకొన్నాయి. అమెరికా సుంకాల పెంపు విషయంపై భారత్‌ అంతర్జాతీయ వాణిజ్య సంస్థను ఆశ్రయించింది.
మీ స్నేహితులకు రికమెండ్ చెయ్యండి